
[bookmark: TextBodyBegin]Europski parlament,
–	uzimajući u obzir zahtjev glavne državne odvjetnice Republike Litve za ukidanje imuniteta Petrasu Gražulisu od 16. rujna 2024. u vezi s kaznenim postupkom koji ga uključuje, i koji je objavljen na plenarnoj sjednici 24. listopada 2024.,
–	nakon saslušanja Petrasa Gražulisa 18. ožujka 2025. u skladu s člankom 9. stavkom 6. Poslovnika,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013., 19. prosinca 2019. i 5. srpnja 2023.[footnoteRef:1], [1:  	Presuda Suda od 21. listopada 2008., Marra/De Gregorio i Clemente, C-200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C-163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Suda od 19. prosinca 2019., Junqueras Vies, C-502/19, ECLI:EU:C:2019:1115; presuda Općeg suda od 5. srpnja 2023., Puigdemont i Casamajó i drugi / Parlament, T-272/21, ECLI:EU:T:2023:373. 	] 

–	uzimajući u obzir članak 62. Ustava Republike Litve,
–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0078/2025),
A.	budući da je dopisom od 16. rujna 2024. glavna državna odvjetnica Republike Litve zatražila ukidanje imuniteta Petrasu Gražulisu u vezi s navodnim kaznenim djelom iz članka 170. stavka 2. Kaznenog zakona Republike Litve jer je javno izvrgnuo ruglu skupinu osoba i izrazio svoj prijezir prema njima zbog njihove seksualne orijentacije;
B.	budući da se u zahtjevu navodi da je Petras Gražulis optužen da je na hodnicima  Litavskog parlamenta 26. svibnja 2022., nakon sjednice Litavskog parlamenta na kojoj se govorilo o registraciji civilnih partnerstava, u razgovoru sa snimateljem, koji su mediji snimili i emitirali, javno izvrgnuo ruglu, omalovažavao i ponižavao skupinu osoba te da je izrazio svoj prijezir prema njima zbog njihove seksualne orijentacije; budući da je navodno kazneno djelo Petrasa Gražulisa, koji je u to vrijeme bio zastupnik u Litavskom parlamentu, počinjeno 2022.; budući da je preliminarna istraga provedena 2022. i 2023. te da je predmet u siječnju 2024. upućen Regionalnom sudu u Vilniusu; budući da je u to vrijeme Petras Gražulis uživao imunitet kao zastupnik u Litavskom parlamentu, ali je 16. studenoga 2023. Litavski parlament dao svoju suglasnost za pokretanje kaznenog postupka protiv njega;
C.	budući da je Petras Gražulis na europskim izborima u lipnju 2024. izabran u Europski parlament i da u vrijeme navodnog počinjenja kaznenog djela nije bio zastupnik u Europskom parlamentu;
D.	budući da navodno kazneno djelo i zahtjev za ukidanje imuniteta koji je uslijedio nisu povezani s izraženim mišljenjem ili glasovanjem Petrasa Gražulisa pri obnašanju njegovih dužnosti u smislu članka 8. Protokola br. 7 o povlasticama i imunitetima Europske unije;
E.	budući da je člankom 9. prvim stavkom točkom (a) Protokola br. 7 o povlasticama i imunitetima Europske unije predviđeno da zastupnici u Europskom parlamentu na državnom području svoje države uživaju imunitet priznat zastupnicima njihovog parlamenta;
[bookmark: _GoBack]F.	budući da, u skladu s člankom 62. Ustava Republike Litve, „[z]astupnik u Litavskom parlamentu ima imunitet nepovredivosti. Protiv zastupnika u Litavskom parlamentu ne može se pokrenuti kazneni postupak, zastupnik ne može biti uhićen niti mu na neki drugi način može biti ograničena osobna sloboda bez pristanka Litavskog parlamenta. Zastupnika u Litavskom parlamentu ne može se proganjati zbog glasovanja ili govora u Litavskom parlamentu. Međutim, postupak se može pokrenuti, na temelju općih propisa, zbog uvrede ili klevete”; 
G.	budući da je svrha zastupničkog imuniteta zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
H.	budući da zastupnički imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika, već jamstvo neovisnosti Parlamenta kao cjeline i njegovih zastupnika;
I.	budući da u ovom slučaju Parlament nije utvrdio da postoji fumus persecutionis, odnosno činjenice koje upućuju na to da je predmetni postupak pokrenut s namjerom ugrožavanja njegova političkog rada u svojstvu zastupnika u Europskom parlamentu;
J.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:2]; [2:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

1.	odlučuje ukinuti imunitet Petrasu Gražulisu;
2.	nalaže svojoj predsjednici da odmah proslijedi ovu Odluku i izvješće nadležnog odbora nadležnim tijelima Republike Litve i Petrasu Gražulisu.

